Štefan Csiba

Štefan Csiba (známy aj ako Štefan Čiba, alebo Csiba István Mihály) - (* 28. október 1673, Trnava, Slovensko - † 9. august 1719, Košice, Slovensko) - menej známy kňaz - jezuita, pedagóg - vysokoškolský profesor a prírodovedec, ktorý sa zaoberal geológiou,  botanikou a okrajovo i entomológiou.

Biografia 

Počas svojho života pôsobil ako profesor filozófie na univerzitách v Trnave a v Košiciach. Bol doktor filozofie a teológie. Zaoberal sa prírodovedou, prevažne botanikou a zoológiou. Svoje prírodovedneé výskumy a pozorovania prevádzal na mnohých pohoriach Maďarska, ale tiež v mnohých oblastiach z územia Slovenska. Tieto oblasti spracovával z hľadiska floristického i faunistického. Svoje výsledky z týchto pozorovaní spracoval v súbornej práci, ktorá vyšla v roku 1714 v Trnave pod názvom: "Dissertatio historico-physica de montibus Hungariae". V tejto práci uviedol z územia Slovenska niektoré vzácne a zriedkavo sa vyskytujúce druhy rastlín a živočíchov, kde sa tiež zmienil aj o niektorých zástupcoch z triedy hmyzu. Práca je písaná vo forme otázok a odpovedí, kde opisuje horstvá Uhorska, najmä Karpaty. Zaoberá sa hlavne geologickou skladbou pohorí, pričom sa pridržuje plutonistickej teórie A. Kirchera.

Zdroje informácií o autorovi 
 Kolektív: 1977, Encyklopédia Slovenska I. zv. A-D. (heslo: Csiba, Š.:p. 335), Vyd. Veda, Bratislava. 
 Koleška, Z.: 1998, Seznam biografií československých entomologů (entomologové nežijící) II. Dodatky, doplňky a opravy biografických hesel "Seznam biografií čs. entomologů (entomologové nežijící) I" ve zvazcích 1-15 z let 1979-1995. In: Klapalekiana, 34 (supplementum) 1 - 238, (heslo: Csiba, Štefan: p. 39). 
 Szinnyei József: 2000, Magyar írók élete és munkái, Arcanum, Budapest.

Bibliografia 

 Csiba, Š.: 1706, Tyrnavia nascens, sive Bela II. rex Hungariae cognomento coecus, Tyrnaviae conditor, grata camoena celebratus. Tyrnaviae.
 Csiba, Š.: 1707, Tyrnavia crescens, sive quinque Hungariae antistitum, de urbe hac academica literisque praecipue meritorum, gloriosa memoria, panegyrice celebrata. Tyrnaviae.
 Csiba, Š.: 1713, Dissertatio historico-physica de admirandis Hungariae aquis. Tyrnaviae.
 Csiba, Š.: 1714, Dissertatio historico-physica de montibus Hungariae, metallis et lapidibus. Tyrnaviae.

Slovenskí botanici
Slovenskí prírodovedci
Slovenskí entomológovia
Narodenia v 1673
Úmrtia v 1719